המרכז הרפואי יוספטל

המרכז הרפואי יוספטל הוא בית חולים הממוקם בעיר אילת. נוסד בשנת 1968 בתכנונם של האדריכלים אברהם יסקי ואמנון אלכסנדרוני, ונקרא על שם השר גיורא יוספטל. המרכז הרפואי שייך לשירותי בריאות כללית ומטפל בתושבי האזור וגם בעשרות אלפי התיירים הפוקדים את אילת וסביבתה בקיץ ובחגי ישראל. לפני הקמתו של יוספטל שימש את תושבי אילת צריפון בשכונה א' כבית חולים. מנהלת המרכז הרפואי יוספטל ומרחב אילת היא דוקטור יפה אשור אשר החליפה את דוקטור רויטל לוי חברוני. המרכז הרפואי כולל מחלקות כגון, מחלקה כירורגית, אונקולוגית ואשפוז יום אונקולוגיה, מחלקת ילדים וילודים, מחלקת נשים, מחלקת פנימית וטיפול נמרץ, מחלקת יולדות וחדר לידה. בנוסף, ישנן מרפאות חוץ שונות שמטפלות בעיות רפואיות שונות ביניהן-שמיעה, אף אוזן גרון, אנדוקרינולוגיה ילדים, ריאות ותפקודי ריאות וגסטרו, אורתופדיה ופלסטיקה. לצידן של מחלקות אלה פועלים במרכז הרפואי מכונים-ביניהם מכון להתפתחות הילד, מכון רנטגן, מכון לרפואת עור, מכון לרפואת עיניים ועוד. בנוסף לכך, במרכז הרפואי מצוי תא לחץ, המיועד לטיפול בנפגעי צלילה, אך משמש גם לטיפול במחלות אחרות. במרכז הרפואי יוספטל 65 מיטות אשפוז, ארבעה חדרי ניתוח בהם מבוצעים כ-4000 ניתוחים בשנה. בנוסף, מתקיימות בו כ-850 לידות בשנה ובחדר המיון נספרו מעל ל-52 אלף פניות במהלך השנה. בבית החולים ישנו תא לחץ אשר הוא מיועד לטיפול בנפגעי צלילה, בשנת 2009 אישר משרד התרבות והספורט למרכז הרפואי יוספטל לבנות תא לחץ חדש ומתקדם, תא הלחץ במרכז הרפואי הוא המתקן היחידי בכל האזור שמשמש לטיפול באנשים שנפגעו במשך צלילה. חדר היולדות במרכז הרפואי ייחודי הן בגלל ריחוקו הגאוגרפי המשמעותי ממקומות ישוב אחרים במדינת ישראל, והן בגלל הנוף הניבט ממנו. מחדר הלידה במרכז הרפואי אפשר לצפות בים סוף, דבר המשרה שלווה ורוגע על היולדות. אחד המאפיינים הייחודיים למחלקה הוא לידה בתוך המים. אגף היולדות כולל ארבעה רופאים מומחים בתחום ואחת-עשרה מיילדות. בשנת 2020, נפתח במרכז חדר אקוטי לטיפול בנפגעי תקיפה מינית, זאת בעקבות מקרה האונס הקבוצתי שאירע בעיר. לצד פעילות המרכז הרפואי השוטפת בתוך מבנה המרכז הרפואי יוספטל עצמו, מפעיל הצוות הרפואי של יוספטל מרפאות שמציעות טיפול רפואי במגוון תחומים ואבחון לקראת הפנייה לטיפול במרכז הרפואי. המרפאות האלו מסייעות לא רק לציבור היהודי שמתגורר באילת ובאזור אלא גם לבדואים שמתגוררים בכפרי האזור, למבוטחי כללית השונים ועוד. ב-2011, החלו הגורמים הרלוונטיים בהבנת חשיבותו של המרכז הרפואי בעיר ובגיוס תרומות, העברת תקציבים, הגדלת תקנים לצורך תגבור הצוות, גיוס רופאים מומחים חדשים ועוד. מאז המרכז הרפואי החל במהפך תדמיתי אשר כולל שיפוץ המחלקות, בניית מיון מרווח מודרני וחדיש, קליטת רופאים חדשים, בניית אתר אינטרנט למרכז הרפואי. בשנת 2021 הוצב באופן קבוע מסוק פינוי רפואי בבית החולים, בעקבות החלטת ממשלה מ-2019. המסוק ישמש לפינוי מהיר של חולים לבתי חולים אחרים, בעת הצורך. שירותי בריאות כללית - המרכז הרפואי יוספטל שפרה שורץ, המאבק הפוליטי על הקמת בית חולים מרכזי לנגב, עיתונים בתקומת ישראל 5, 1995 רן רזניק, בית חולים שדה, באתר ישראל היום, 26 באוגוסט 2011 רן רזניק, עולה להם בבריאות, באתר ישראל היום, 27 בדצמבר 2018 חנוכת בית החולים באילת במעמד ישראל ברזילי, סרטי גבע (בפולנית), ארכיון שפילברג, אוקטובר 1957 (התחלה 1:47) מנהל בית החולים יוספטל, באתר בית חולים יוספטל המרכז הרפואי יוספטל | בית חולים באילת | מרכז רפואי - MedPlus.co.il, באתר medplus.co.il (ארכיון) שירותים מיוחדים אותם מציע בית החולים, באתר בתי חולים בישראל לאחר שנים: מחר ייפתח חדר לקורבנות אונס באילת, באתר ‏מאקו‏, 23 באוגוסט 2020 לראשונה: מסוק קבוע לבית החולים יוספטל באילת, באתר ישראל היום